Yfir níu hundruð manns létust úr COVID-19 í Póllandi síðasta sólarhringinn. Þar hefur þriðja bylgja faraldursins verið mjög skæð og segir talsmaður heilbrigðisráðuneytis Póllands að staðan sé mjög alvarleg, bæði fyrir heilbrigðiskerfið og samfélagið.
Heilbrigðisráðuneyti Póllands greindi frá því í dag að síðasta sólarhring hefðu níuhundruð fimmtíu og fjórir látist af völdum sjúkdómsins í landinu. Dauðsföllin hafa aldrei áður verið svo mörg þar. Flest voru þau áður í nóvember, sex hundruð sjötíu og fjögur. Alls hafa fimmtíu og sex þúsund manns látist úr COVID í Póllandi. Tæplega tuttugu og átta þúsund smit hafa verið greind í dag. Mjög hertar takmarkanir eru í gildi í landinu til 18. apríl. Skólar eru lokaðir, líkamsræktarstöðvar sömuleiðis og öllum menningarviðburðum hefur verið aflýst.
Wojciech Andrusiewicz, talsmaður heilbrigðisráðuneytis Póllands, segir að þriðja bylgjan sé í hámarki þessa dagana.
In Polish hospitals, the peak of the third wave is currently going on. This is very dangerous for the Polish health system, this is very dangerous for us as a society. That is why we have to take care of ourselves these days.
Staðan er mjög alvarleg fyrir heilbrigðiskerfið í Póllandi og fyrir okkur sem samfélag, segir talsmaðurinn. Þess vegna þurfi fólk að huga vel að sjálfu sér þessa dagana.